**2918 EKONOMSKI INSTITUT, ZAGREB**

**Zagreb, 19.12.2023.**

**Bilješke uz Prijedlog rebalansa financijskog plana za 2023. godinu**

Prijedlog rebalansa financijskog plana 2023. godine prikazan je na drugoj razini ekonomske klasifikacije i razrađen po izvorima financiranja. Uključuje četiri skupine informacija:

* Financijski plan za 2023. godinu u ukupnim iznosima glavnih planskih kategorija, usvojen u prosincu 2022.
* Prijedlog promjena u Financijskom planu za 2023.
* Prijedlog rebalansa financijskog plana za 2023.
* Obrazloženja promjena uz značajnije iznose.

Radi lakšeg praćenja predloženih promjena, u ćelije Excel prikaza umetnuti su komentari uz iznose predloženih izmjena.

Rebalansom Financijskog plana za 2023. godinu predložene promjene odnose se na korekcije donosa sredstava iz prethodne godine prema stanju usklađenom s nadležnim ministarstvima, te rebalans prihoda i rashoda s obzirom na njihova ostvarenja tijekom 2023. godine, te očekivanja ostvarenja do kraja 2023. godine.

**Prijedlog rebalansa prihoda i primitaka, rashoda i izdataka – OPĆI DIO**

Donos sredstava iz prethodne godine

Iznosi donosa sredstava su se procjenjivali u prosincu 2022. godine u skladu s informacijama dostupnim u vrijeme usvajanja Financijskog plana za 2023. godinu. Tijekom 2023. godine, iznosi donosa sredstava su se utvrdili, te uskladili s Ministarstvom znanosti i obrazovanja i iznose 440.898,00 EUR. Ta usklađenja su se uvrstila u Prijedlog rebalansa financijskog plana za 2023. godinu.

Ukupni prihodi i rashodi

U *Prijedlogu rebalansa financijskog plana za 2023. godinu,* planirani prihodi rastu za 81.700,00 EUR i iznosili bi 2.275.130,00 EUR. Planirani rast prihoda odnosi se na vlastita i namjenska sredstva. Ukupni planirani rashodi poslovanja su umanjeni za 1.377,00 EUR na što su utjecala smanjena sredstva programskog financiranja i dijelom manji troškovi za školarine unutar vlastitih sredstava. Ukupni planirani rashodi za nabavu nefinancijske imovine su uvećani za 4.873,00 EUR i to unutar sredstava programskog financiranja sukladno odobrenim rashodima koje je Ministarstvo znanosti i obrazovanja odobravalo kroz obročnu isplatu sredstava.

Odnos sredstava

Kao posljedica navedenog kretanja prihoda i rashoda planirani odnos sredstava iz 2023. u 2024. godinu posljedično se povećao s 226.572,00 EUR na 318.793,00 EUR.

**Prijedlog rebalansa prihoda i primitaka, rashoda i izdataka – POSEBNI DIO**

Izvor financiranja 11 i 576

Aktivnost *A622000 Opći prihodi i primici* odnosi se na prihode kojima se podmiruju rashodi za plaće i doprinose zaposlenika, te materijalna prava zaposlenika. Financiranje tih rashoda odvija se preko računa Riznice. Za planirane iznose na ovoj aktivnosti nismo predložili promjene.

Aktivnost *A622120 Pravomoćne sudske presude* odnosi se na podmirivanje troškova plaća po pravomoćnim sudskim presudama. Ministarstvo znanosti i obrazovanja nam je refundiralo dio utrošenih sredstava u četvrtom kvartalu 2023. godine za sve isplaćene presude koje su imale status pravomoćnosti. Za planirane iznose na ovoj aktivnosti nismo predložili promjene.

Unutar treće aktivnosti *A622137 Programsko financiranje javnih instituta* predložili smo promjene na prihodnoj i rashodnoj strani, sukladno odlukama Ministarstva znanosti i obrazovanja i odobrenim ratama programskog financiranja tijekom 2023. godine. Ukupne planirane prihode i rashode nismo mijenjali, već samo iznos od 42.123,00 EUR preraspodijelili između izvora 11 i izvora 576 na prihodnoj i rashodnoj strani.

Kroz 3. ratu programskog financiranja Ministarstvo znanosti i obrazovanja je dio sredstava namijenjenih programskom financiranju isplatio iz oslobođenih sredstava Fonda solidarnosti Europske unije u iznosu od 42.123,00 EUR. Tijekom 2023. godine, prema Odluci o načinu raspodjele bespovratnih financijskih sredstava iz Fonda solidarnosti Europske unije (FSEU) odobrenih za sanaciju šteta od potresa na području Grada Zagreba i županija u Hrvatskoj (NN 125/20 i 79/22) na poziv nadležnog ministarstva dokumentirali smo troškove sanacije zgrade Ekonomskog instituta, Zagreb nastale nakon potresa u Zagrebu u ožujku 2020. godine. Nakon procedure provjere prihvatljivosti rashoda koje je obavilo za to zaduženo Nacionalno koordinacijsko tijelo, svi rashodi ocijenjeni prihvatljivima za financiranje iz FSEU-a. Stoga su unutar treće rate programskog financiranja koja je uplaćena početkom prosinca 2023. godine navedena sredstva odobrena kroz izvor 576 (aktivnost K622138).

Izvor financiranja 31

Prihodi na izvoru financiranja *31 Vlastiti prihodi, aktivnost A622132*, ostvarit će se u većem iznosu od planiranog. Umanjili smo očekivane prihode od tržišta i tržišnih projekata za 50.000 EUR. Procjena se odnosi na već ostvarene prihode i potraživanja po ispostavljenim računima s rokom dospijeća do 31.12.2023. godine. U 2023. godini ostvarili smo prihode od dividendi tako da smo u prijedlog rebalansa financijskog plana uvećanje ove vrste prihoda za 126.000 EUR.

S obzirom na do sad ostvarene rashode, predložili smo smanjenje na rashodnoj poziciji na skupini konta 37. Rashodi se odnose na školarine asistenata koji pohađaju doktorske studije. Univerzitet u Ljubljani nas je u prosincu 2023. godine obavijestio da će sufinancirati doktorski studij Tibora Kovača s 91,66% u akademskoj godini 2023.-2024. godine. Stoga smo smanjili predviđene rashode za 5.000 EUR. Na poziciji *381 Tekuće donacije* planirali smo rashod koji se odnosi na donaciju unutar akcije *RTL pomaže djeci* u kojoj jednokratnom donacijom sudjelujemo u realizaciji projekta „Pričalice“ Dječjeg vrtića Iskrica, Zagreb.

Izvor financiranja 52

Izvor financiranja *52 Ostale pomoći* podrazumijeva namjenske prihode i rashode kroz projekte čije financiranje se provodi prijenosom između proračunskih korisnika. U našem slučaju to se odnosi na aktivne HRZZ projekte (aktivnost A622132), proračunsko financiranje izdanja Croatian Economic Survey – CES (aktivnost A622004) u iznosu od 1.461,00 EUR i proračunsko financiranje Multidisciplinarne znanstvene konferencije „Creative Future Insights 2023 – Creativity 360°“ (aktivnost A622005) u iznosu od 400,00 EUR.

Što se tiče rashoda HRZZ projekata, u prijedlogu promjena financijskog plana smo rashode izbalansirali sukladno ostvarenoj i očekivanoj dinamici provedbe projekata.

Za sufinanciranje časopisa (CES izdanje) i sufinanciranje znanstvene konferencije smo odluku o financiranju dobili u četvrtom kvartalu 2023. godine od Ministarstva znanosti i obrazovanja. Stoga smo uvećali očekivane prihode na ovom izvoru za 1.900,00 EUR, a sukladno tome i planske rashode.

Izvor financiranja 61

Na izvoru *61 Donacije* prate se sredstva primljena po ugovorima o primljenim donacijama. Prihodi primljeni od donacija iz prethodnih godina namijenjeni su za potrebe podmirenja redovnog poslovanja Instituta (tzv. overheadi). Rashodi su preraspodijeljeni sukladno našim procjenama, a u odnosu i na planirane rashode koji se podmiruju iz ostalih vlastitih sredstava na izvorima 31 i 51.

U 2023. godini nismo planirali smo nove prihode jer u trenutku planiranja nismo imali ugovorene donacije. Međutim, ostvarili smo prihode u iznosu od 3.200,00 EUR za provođenje projekta uz sufinanciranje Hanns-Seidl Stiftung, te finalnu uplatu od jednog završenog projekta po ugovoru o donaciji. U visini ostvarenih prihoda predložili smo uvećanje u iznosu od 3.800 EUR u financijskom planu za 2023. godinu. Novi prihodi nisu utjecali na znatnije uvećanje rashoda na ovom izvoru.

Zagreb, 19.12.2023.

Renata Matošec, voditeljica Financija i računovodstva dr. sc. Tajana Barbić, ravnateljica